Bende slaan toe op geldwa in JohannesburgFoto: Verskaf. ŉ Groep swaar gewapende aanvallers het Dinsdagaand ŉ G4S-geldwa op Ontdekkersweg in Roodepoort aangeval. Kapt. Mavela Masondo, provinsiale polisiewoordvoerder, het aan Maroela Media bevestig die voorval het omstreeks 18:30 plaasgevind tussen CR Swart- en Corlettrylaan. Volgens hom het agt verdagtes in ŉ wit Mercedes-Benz en ŉ swart VW Golf op die geldwa se bande losgebrand en dit van die pad gedwing. “Hulle het die twee veiligheidswagte opdrag gegee om uit die voertuig te klim en toe springstof gebruik om die wa oop te blaas,” het Masondo gesê. Die verdagtes het van die toneel gevlug met ŉ onbevestigde hoeveelheid kontant. Masondo het bevestig dat een veiligheidswag beseer is toe die voertuig van die pad af gedwing is. “Hy is na die hospitaal geneem. Hy is nie geskiet nie.” Masondo kon nie gerugte dat sommige verdagtes in Mindalore vasgetrek is, bevestig nie. Die polisie is volgens hom op soek na al agt verdagtes. Die polisie ondersoek ŉ saak van transitoroof. Sr.supt. Wayne Minnaar, woordvoerder van die Johannesburgse metropolisie, wou nie kommentaar lewer oor die voorval nie en het alle navrae na die polisie verwys.